4.1 Makrotaloudellisen rahoitusapuvälineen toiminta

4.2 Tuleva kehitys: makrotaloudellinen rahoitusapu seuraavassa monivuotisessa rahoituskehyksessä

5 Uudet rahoitusapupyynnöt ja komission tulevat ehdotukset – talousarviotilanne

KOMISSION KERTOMUS EUROOPAN PARLAMENTILLE JA NEUVOSTOLLE

kolmansille maille myönnetyn makrotaloudellisen rahoitusavun toteutuksesta vuonna 2018

1Johdanto

Makrotaloudellinen rahoitusapu on rahoitusväline, jolla katetaan Euroopan unionia maantieteellisesti, taloudellisesti ja poliittisesti lähellä olevien maiden poikkeuksellisia ulkoisia rahoitustarpeita. Sen pääasiallisena tavoitteena on palauttaa makrotalouden ja rahoitusjärjestelmän vakaus ehdokasmaissa, mahdollisissa ehdokasmaissa ja unionin naapurimaissa sekä kannustaa niitä samalla toteuttamaan makrotalouden sopeutustoimia ja rakenneuudistuksia. Se toteutetaan joko lainoina, joita varten komissio lainaa tarvittavat varat pääomamarkkinoilta ja lainaa ne edelleen edunsaajamaalle, tai tietyissä olosuhteissa avustuksina, jotka rahoitetaan Euroopan unionin talousarviosta.

Makrotaloudellisella rahoitusavulla täydennetään Kansainvälisen valuuttarahaston (IMF) kanssa sovittua sopeutus- ja uudistusohjelmaa, joka on myös sen käyttöönoton edellytyksenä. Rahoitusavun edellytyksenä on myös, että edunsaajamaa noudattaa ihmisoikeuksia ja että maassa on todellinen demokraattinen järjestelmä. Rahoitusapu maksetaan erissä, jotka ovat tiukasti riippuvaisia sellaisten vaikuttavien uudistusten toteuttamisesta, joilla pyritään saavuttamaan edunsaajamaan talouden pitkän aikavälin kestävyys. Tällä tavoin makrotaloudellinen rahoitusapu täydentää Euroopan unionin säännönmukaisessa yhteistyössä käytettäviä avustuksia ja tukee laajempaa vakauden ja hyvinvoinnin edistämistavoitetta unionin rajojen ulkopuolella. Makrotaloudellisen ja poliittisen epävakauden jatkuessa Euroopan unionin naapurialueella makrotaloudelliset rahoitusaputoimet on laajalti tunnustettu tehokkaaksi kriisinhallintavälineeksi, jonka avulla unioni voi toimia näkyvästi ja joustavasti ja jolla on huomattava vipuvaikutus politiikkaan.

Ukrainan alueen jatkuvan geopoliittisen ja taloudellisen epävakauden vuoksi makrotaloudellisen rahoitusavun lainojen enimmäismäärää lisättiin 0,5 miljardista eurosta 2 miljardiin euroon vuodessa vuosia 2014–2020 koskevan monivuotisen rahoituskehyksen jäljellä oleviksi vuosiksi.

Komissio on ehdottanut, että lainojen vuotuinen määrä pidetään 2 miljardissa eurossa vuosia 2021–2027 koskevassa monivuotisessa rahoituskehyksessä.

Tämä kertomus on laadittu noudattaen komission tiedonantovelvoitteita, jotka perustuvat useisiin makrotaloudellisia rahoitusaputoimia koskeviin neuvoston päätöksiin ja Euroopan parlamentin ja neuvoston yhteisiin päätöksiin. Kertomukseen liittyy komission yksiköiden valmisteluasiakirja, jossa on yksityiskohtaisempia analyysejä makrotalouden ympäristöstä ja yksittäisten makrotaloudellisten rahoitusaputoimien toteutuksesta.

2Makrotaloudelliset rahoitusaputoimet vuonna 2018

2.1Yleiskatsaus

Vuonna 2018 päätettiin myöntää lisää makrotaloudellista rahoitusapua Georgialle ja Ukrainalle, ja komissio maksoi molempien ohjelmien ensimmäiset erät vuoden loppuun mennessä. Myös Jordaniassa, Tunisiassa ja Moldovassa meneillään olevien makrotaloudellisten rahoitusapuohjelmien toteutuksessa edistyttiin (Jordanian ja Tunisian ohjelmat hyväksyttiin vuonna 2016 ja Moldovan ohjelma vuonna 2017). Kyseisiin makrotaloudellisiin rahoitusapuohjelmiin kuuluvia maksuja on kuitenkin lykätty syistä, joihin EU ei voi vaikuttaa.

Makrotaloudellisten rahoitusapuohjelmien toteuttamisen tilanne oli vuoden 2018 lopussa seuraavanlainen:

-Tunisialle myönnettävä makrotaloudellinen rahoitusapu II: Euroopan unioni hyväksyi 6. heinäkuuta 2016 Tunisialle lainojen muodossa myönnettävän enintään 500 miljoonan euron makrotaloudellisen lisärahoitusavun (makrotaloudellinen rahoitusapu II), joka maksetaan kolmessa erässä. Yhteisymmärryspöytäkirja ja lainasopimus tulivat voimaan elokuussa 2017. Toisen makrotaloudellisen rahoitusapuohjelman ensimmäinen, 200 miljoonan euron suuruinen erä maksettiin 25. lokakuuta 2017 ja toinen, 150 miljoonan euron erä 24. kesäkuuta 2019. Viimeinen erä on tarkoitus maksaa vuoden 2019 loppuun mennessä, mikäli jäljellä olevat talouspoliittiset ehdot täyttyvät ja IMF:n ohjelma etenee suunnitellusti.

-Jordanialle myönnettävä makrotaloudellinen rahoitusapu II: Lainsäädäntövallan käyttäjät antoivat 14. joulukuuta 2016 Jordanialle myönnettävää makrotaloudellista lisärahoitusapua koskevan päätöksen. Lisärahoitusavun määrä on enintään 200 miljoonaa euroa. Se myönnetään kokonaisuudessaan lainoina, ja se on jatkoa vuonna 2015 päättyneelle 180 miljoonan euron toimelle. Euroopan unionin ja Jordanian välinen yhteisymmärryspöytäkirja allekirjoitettiin 19. syyskuuta 2017. Rahoitusapu maksettiin kahdessa 100 miljoonan euron erässä lokakuussa 2017 ja kesäkuussa 2019.

-Moldovalle myönnettävä makrotaloudellinen rahoitusapu: Lainsäädäntövallan käyttäjät päättivät 13. syyskuuta 2017 myöntää Moldovalle makrotaloudellista rahoitusapua. Avun määrä on enintään 100 miljoonaa euroa, josta enintään 40 miljoonaa on määrä myöntää avustuksina ja enintään 60 miljoonaa euroa lainoina. EU:n ja Moldovan välinen yhteisymmärryspöytäkirja, lainasopimus ja avustussopimus tulivat voimaan tammikuussa 2018. Apu maksetaan kolmessa erässä. Ensimmäisen, 30 miljoonan euron suuruisen erän maksaminen keskeytettiin vuonna 2018 , koska poliittiset ennakkoedellytykset eivät täyttyneet. Tämän jälkeen seurasi useita huolestuttavia tapahtumia, kuten Chișinăun pormestarinvaalien tulosten mitätöinti, jotka viittasivat vakavaan demokratian heikkenemiseen Moldovassa. Erä on nyt määrä maksaa vuosien 2019 ja 2020 aikana, edellyttäen, että poliittiset ennakkoedellytykset ja jäljellä olevat talouspoliittiset ehdot täyttyvät ja IMF:n ohjelma etenee suunnitellusti.

-Georgialle myönnettävä makrotaloudellinen rahoitusapu III: Lainsäädäntövallan käyttäjät päättivät 18. huhtikuuta 2018 myöntää Georgialle makrotaloudellista lisärahoitusapua. Avun määrä on enintään 45 miljoonaa euroa, josta 35 miljoonaa on määrä myöntää lainoina ja 10 miljoonaa euroa avustuksina. Makrotaloudellinen rahoitusapu tuli voimaan marraskuussa 2018 sen jälkeen, kun Georgian parlamentti oli ratifioinut oikeudelliset asiakirjat. Ensimmäinen, 20 miljoonan suuruinen erä maksettiin joulukuussa 2018, ja toinen, 25 miljoonan suuruinen erä (20 miljoonaa euroa lainoina ja 5 miljoonaa euroa avustuksina) on määrä maksaa vuoden 2019 puolivälissä, mikäli jäljellä olevat talouspoliittiset ehdot täyttyvät ja IMF:n ohjelma etenee suunnitellusti.